RESOLUCIÓN do 6 de maio de 2026 pola que se convoca un curso selectivo de acceso á escala básica, categoría de oficial, dos corpos de policía local.
Academia Galega de Seguridade Pública — III. Outras disposicións — 15/05/2026

Dentro das actividades programadas para o ano 2026, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, e o establecido no artigo 56 do Decreto 15/2023, do 12 de xaneiro, polo que se desenvolve a Lei 4/2007, do 20 de abril, de coordinación de policías locais, anúnciase a convocatoria dun curso selectivo para o acceso á categoría de oficial de policía local, conforme as seguintes bases:
Obxectivos:
• Mellorar o compromiso profesional de servizo público á cidadanía, baixo parámetros de eficacia e ética policial.
• Proporcionar ao alumnado unha actualización xurídico-normativa e de operativa profesional que lle permita un mellor exercicio das súas funcións.
• Dotalo das ferramentas de coñecemento necesarias para a organización e xestión adecuada dos recursos humanos e dos medios materiais dispoñibles.
Persoal destinatario:
Persoal dos corpos de policía local que superou o proceso selectivo para a categoría de oficial e que non tivese realizado este curso.
Prazas:
Sen límite.
Solicitudes:
1. Os concellos deberanlle remitir un escrito á Academia Galega de Seguridade Pública no cal soliciten a participación no curso da/das persoa/s que se encontre/n nesta situación, para efectuar a correspondente reserva de praza para a realización do dito curso.
2. O prazo para remitir escritos rematará o 1 de setembro de 2026.
3. Para aquel alumnado que superou o proceso selectivo unitario convocado a través da Orde do 24 de outubro de 2025 a reserva e a solicitude son automáticas, sen necesidade que o concello de procedencia efectúe a dita reserva.
Duración e contido:
O curso terá unha duración de 250 horas lectivas e desenvolverase de xeito semipresencial na Academia Galega de Seguridade Pública e na súa plataforma de teleformación (https://formacion-agasp.xunta.gal/).
Este curso conterá os seguintes módulos:
– Módulo I: módulo operativo.
– Módulo II: módulo xurídico.
– Módulo III: módulo técnico.
– Módulo IV: módulo administrativo.
– Módulo V: módulo de comunicación.
– Módulo VI: módulo práctico.
Datas e horario:
O curso realizarase desde o 7 de setembro ao 23 de outubro de 2026, coa seguinte distribución:
– Fase presencial na sede da Agasp (poderanse desenvolver actividades en instalacións externas, con aviso previo ao alumnado):
• Do 7 ao 25 de setembro de 2026: de luns a xoves, das 9.30 ás 19.30 horas; venres, das 9.30 ás 14.30 horas.
• Do 19 ao 23 de outubro de 2026: de luns a xoves, das 9.30 ás 19.30 horas; venres, das 9.30 ás 14.30 horas.
– Fase de teleformación (con sesións de telepresenza que se indicarán ao inicio do curso):
• Do 28 de setembro ao 16 de outubro de 2026.
Desenvolvemento do curso:
O alumnado da Academia Galega de Seguridade Pública, durante o seu período de permanencia nesta, rexerase polo seu Regulamento de réxime interior, publicado mediante a Orde do 4 de febreiro de 2009, da Consellería de Presidencia, Administracións Públicas e Xustiza, no DOG número 30, do 12 de febreiro.
Este curso selectivo non se desenvolverá en réxime de internado; aquel alumnado que estea interesado en pernoctar na residencia da Agasp deberao comunicar previamente ao enderezo de correo electrónico: formacion.agasp@xunta.gal
No suposto de pernoctar na Agasp, aplicarase o réxime de internado vixente para o alumnado dos cursos selectivos, con relación á uniformidade e horarios.
O alumnado vestirá o uniforme regulamentario de policía local do concello de pertenza durante a súa estadía na Academia. A Agasp entregaralle a uniformidade deportiva, as insignias como alumno/a da categoría de oficial, así como a indumentaria de cabeza.
Certificado:
Unha vez superado este curso, a Agasp emitirá un informe ao concello correspondente en que certifique esta circunstancia, de xeito que se poida proceder ao nomeamento como persoal funcionario de carreira e a toma de posesión na categoría de oficial, escala básica, do corpo de policía local do concello respectivo.
Modificacións:
A Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 6 de maio de 2026